La Biblioteca fomenta el préstec digital a través de eBiblio
17 de març de 2020

La Biblioteca Pública de l'Eliana ha tancat les seues instal·lacions al públic des d'aquest dilluns 16 de març degut a la crisi sanitària ocasionada pel COVID-19. No obstant això, els socis i sòcies no es quedaran sense lectures per a aquests dies de confinament ja que el centre està fomentant el servei de préstec de continguts digitals eBiblio. Per a utilitzar-ho, solament és necessari disposar del carnet d'usuari per a accedir a un ampli catàleg de continguts a través de diferents dispositius digitals: ordinadors personals, ebook, tauletes o telèfons intel·ligents.

El servei eBiblio de la Xarxa Electrònica de Lectura Pública Valenciana és accessible 24 hores al dia, 7 dies a la setmana i 365 dies a l'any a través d'internet i permet la lectura tant en línia com a través de descàrrega. Disposa d'una aplicació gratuïta per a dispositius mòbils disponible en els store de iOs i Android, que gestiona totes les activitats relacionades amb el préstec i lectura de documents. Per a fer ús del servei únicament és necessari disposar d'un dispositiu de lectura compatible amb el format de publicació ePub i accés a internet.

La col·lecció de eBiblio inclou obres de ficció i no ficció per a públic adult i infantil, oferint un fons equilibrat en el qual es troben representades totes les matèries (Literatura, Ciències, Humanitats, Autoajuda, Salut, Esport, etc.). Per a mantindre el fons actualitzat, regularment s'afigen novetats que inclouen les últimes publicacions dels escriptors més llegits.

Per a aquells que disposen d'un carnet de lector o no coneixen la seua contrasenya, pot dirigir-se a la Biblioteca Municipal a través del correu electrònic biblioteca@leliana.es, o les xarxes socials Instagram i Twitter @biblioeliana.

A més, una altra de les mesures que ha adoptat el centre ha sigut l'ampliació del termini dels préstecs. D'aquesta forma, no hi haurà sancions per a aquells socis que tinguen llibres sense retornar que vencen en aquest període. La Biblioteca, així mateix, mantindrà als usuaris i usuàries informats a través de la web, així com dels possibles canvis que es pogueren adoptar en aquest període.

El regidor de Biblioteques, Jorge Pérez Comeche, ha convidat a utilitzar aquest servei per a continuar mantenint l'hàbit de la lectura, especialment en aquests dies en què hem de quedar-nos a casa. “Als qui ja són socis i sòcies els anime a utilitzar-ho si mai ho han fet i a aquells que encara no ho són, els recomane que ho proven per a omplir tot aquest temps lliure de cultura i diversió”, ha afegit.